Kurja – knisja.mt/ritratti  L-Arċisqof Charles Scicluna se jkun qed jiċċelebra quddiesa f'Jannar għall-koppji li żżewġu fl-aħħar sentejn kif ukoll quddiesa oħra għal dawk li żżewġu din is-sena. Dawn iċ-ċelebrazzjonijiet liturġiċi qed jixxandru fuq TVM, Knisja.mt u Newsbook.com.mt . Dawn huma tnejn mid-diversi ċelebrazzjonijiet liturġiċi li Mons. Scicluna se jiċċelebra matul ix-xahar ta' Jannar, li jinkludu: Il-Ħadd 2 ta' Jannar, fid-9.30am, l-Arċisqof jiċċelebra quddiesa pontifikali fis-Solennità tal-Epifanija li matulha jitħabbru l-festi tal-Mulej għas-sena 2022 u jagħti l-Ministeru tal-Akkolitat lil tliet seminaristi, fil-Konkatidral ta' San Ġwann, il-Belt Valletta. Din tixxandar fuq TVM. Is-Sibt 8 ta' Jannar, fis-5.45pm, l-Arċisqof jiċċelebra quddiesa għall-koppji li żżewġu fl-2020 u fl-2021, fil-Konkatidral ta' San Ġwann, il-Belt Valletta. Il-Ħadd 9 ta' Jannar, fid-9.30am , l-Arċisqof jiċċelebra quddiesa f'għeluq il-125 sena mit-twaqqif tal-parroċċa ta' Marsaxlokk, fis-Santwarju tal-Madonna ta' Pompej. Din tixxandar fuq TVM. Is-Sibt 15 ta' Jannar, fis-5.45pm , l-Arċisqof jiċċelebra quddiesa għall-koppji li se jiżżewġu fl-2022, fil-Konkatidral ta' San Ġwann, il-Belt Valletta. Il-Ħadd 16 ta' Jannar, fid-9.30am , l-Arċisqof jiċċelebra quddiesa fil-Knisja ta' San Martin, il-Baħrija. Din tixxandar fuq TVM. Is-Sibt 22 ta' Jannar, fis-5.45pm, l-Arċisqof imexxi traslazzjoni u t-talb tal-ewwel għasar u wara jiċċelebra quddiesa lejlet il-festa tal-Konverżjoni ta' Missierna San Pawl, fil-Katidral tal-Imdina. Matul il-quddiesa jagħti l-Ministeru tal-Lettorat lil żewġ seminaristi. Il-Ħadd 23 ta' Jannar, fid-9.30am , l-Arċisqof jiċċelebra quddiesa pontifikali fil-festa tal-Konverżjoni ta' Missierna San Pawl, fil-Katidral ta' San Pawl, l-Imdina. It-Tnejn 24 ta' Jannar, fis-6.30pm , l-Arċisqof jiċċelebra quddiesa wara li l-fdalijiet ta' Bro Louis Camilleri FSC jitqiegħdu f'qabar fil-kappella tal-Kulleġġ Stella Maris fil-Gżira, bħala parti mill-proċess tal-beatifikazzjoni u l-kanonizzazzjoni tiegħu. Il-Ħadd 30 ta' Jannar, fid-9.30am , l-Arċisqof jiċċelebra quddiesa tal-Ħadd. Din tixxandar fuq TVM. Barra minn hekk, l-Arċisqof jiċċelebra quddiesa: Mit-Tnejn sal-Ġimgħa fid-9.30am mill-Kappella tal-Madonna ta' Manresa, fil-Kurja tal-Arċisqof, il-Furjana. Wara l-quddiesa tingħad it-talba tar-rużarju li tixxandar fuq Knisja.mt u Newsbook.com.mt u Facebook u YouTube tal-Arċidjoċesi ta' Malta . Kull nhar ta' Ħadd fid-9.30am tiġi ċċelebrata quddiesa fuq TVM, Facebook u YouTube .